CELEX: 52012PC0499
Language: lt
Date: 2012-09-12
Title: Pasiūlymas EUROPOS PARLAMENTO IR TARYBOS REGLAMENTAS dėl Europos politinių partijų ir Europos politinių fondų statuto ir finansavimo

|
			
		
		
		52012PC0499
		
			Pasiūlymas EUROPOS PARLAMENTO IR TARYBOS REGLAMENTAS dėl Europos politinių partijų ir Europos politinių fondų statuto ir finansavimo /* COM/2012/0499 final - 2012/0237 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
1.1.        Bendrosios aplinkybės
Europos Sąjungos sutarties 10 straipsnyje
nustatyta, kad „politinės partijos Europos lygiu prisideda formuojant
europinį politinį sąmoningumą ir reiškiant Sąjungos
piliečių valią“. Europos Sąjungos pagrindinių
teisių chartijos 12 straipsnio 2 dalyje išreikštas tas pats principas.
Teisė į laisvę asocijuotis
visais lygmenimis, pavyzdžiui, politinėje ir pilietinėje srityje, ir
teisė į saviraiškos laisvę, kuri apima laisvę turėti
savo įsitikinimus, gauti bei skleisti informaciją ir idėjas
valdžios institucijoms nekliudant ir nepaisant valstybių sienų, yra
pagrindinės kiekvieno Sąjungos piliečio teisės.
Todėl Europos Sąjungos
piliečiams naudinga, kad Europos atstovaujamoji demokratija
galėtų klestėti. Kad piliečių balsas būtų
aiškiai girdimas Europos lygmeniu, Europos politinės partijos ir
politiniai fondai turi būti tikrai tarpvalstybiniai.
Europos politinės partijos ir su jomis
susiję politiniai fondai turi atlikti svarbų vaidmenį mažinant
atotrūkį tarp valstybių narių ir ES politikos, be to, jie
vykdo svarbias komunikacines funkcijas, remdami sąveiką tarp
visų Sąjungos daugiapakopės valdymo sistemos lygmenų.
Aktyvesnis ir veiksmingesnis Europos politinių partijų bei fondų
dalyvavimas gali padėti piliečiams labiau suvokti ryšį tarp
politinių procesų nacionaliniu bei europiniu lygmeniu ir yra vienas
būdų sukelti tarpvalstybinius viešuosius debatus visoje Europoje ir
paskatinti Europos viešosios erdvės formavimąsi.
Be to, Europos politinėms partijoms
reikėtų padėti ugdyti gebėjimą išreikšti ir reikiama
linkme nukreipti piliečių valią dėl parlamentarų
mandatų ir kitų atstovaujamųjų pareigų Europos
lygmeniu, kurie nepaprastai svarbūs visai Europos atstovaujamajai
demokratijai, todėl jas reikėtų skatinti per rinkimus į
Europos Parlamentą labiau informuoti piliečius apie ryšius tarp
jų ir jų nacionalinių politinių partijų bei
kandidatų. Tai ypač svarbu įsigaliojus Lisabonos sutarčiai,
kuria sustiprintas Europos Parlamento, kaip lygias teises su Taryba
turinčio teisės aktų leidėjo, vaidmuo. Sutartis taip pat
labai padeda didinti piliečių susidomėjimą Europos
Parlamento rinkimais ir dalyvavimą juose ir stiprinti Europos
Sąjungos demokratinį teisėtumą. 
1.2.        Pasiūlymo pagrindas ir
tikslai
Praėjus devyneriems metams nuo Reglamento
(EB) Nr. 2004/2003 dėl reglamentų, reglamentuojančių
Europos politines partijas, ir šių partijų finansavimo taisyklių
įsigaliojimo[1]
ir penkeriems metams nuo jo peržiūros 2007 m.[2], kai, inter alia, į
reglamento taikymo sritį buvo įtraukti su Europos politinėmis
partijomis susiję Europos politiniai fondai, Komisija atliko išsamų
dabartinės Europos politinių partijų ir fondų finansavimo
bei reglamentavimo sistemos vertinimą.
Vertinimą ji atliko po Europos Parlamento
(EP) generalinio sekretoriaus pranešimo dėl partijų finansavimo
Europos lygmeniu[3]
(toliau – M. Giannakou pranešimas) ir 2011 m. balandžio 6 d. EP
rezoliucijos dėl Reglamento (EB) Nr. 2004/2003 taikymo[4] priėmimo.
M. Giannakou pranešime, kuris yra EP vertinimo
ataskaita, pateikta pagal Reglamento (EB) Nr. 2004/2003 12 straipsnį[5], aptariamos dvi
pagrindinės sritys:
·                        
Komisija raginama pasiūlyti Europos
politinių partijų ir politinių fondų statutą, taip pat
minimi susiję demokratijos partijų viduje klausimai;
·                        
siūloma atlikti tam tikrus politinėms
partijoms ir su jomis susijusiems politiniams fondams taikomos finansavimo
tvarkos pakeitimus: prašoma sugriežtinti finansavimo skyrimo sąlygas, bet
nustatyti lankstesnę sistemą.
Vertindama dabartines Europos lygmens
politinių partijų ir politinių fondų reglamentavimo
taisykles, Komisija reikiamai atsižvelgė į M. Giannakou pranešime EP
padarytas išvadas. Ji pritaria, kad Europos politinės partijos ir fondai
turi atlikti svarbų vaidmenį stiprinant ir skatinant
atstovaujamąją demokratiją ES lygmeniu ir mažinant
atotrūkį tarp ES politikos ir Sąjungos piliečių.
Todėl reglamento pasiūlymu siekiama
skatinti ir remti Europos politines partijas bei su jomis susijusius politinius
fondus, sudarant jiems sąlygas plėtotis ir toliau dėti pastangas
palaikyti dialogą su Europos piliečiais, atstovauti jiems, išreikšti
jų nuomones bei pažiūras ir stipriau susieti Europos pilietinę
visuomenę su Europos institucijomis, visų pirma Europos Parlamentu.
Pasiūlyme numatyta politinių
fondų poreikius atitinkanti speciali teisės, finansavimo ir
reglamentavimo sistema. Ši sistema nepriklauso ir skiriasi nuo 2012 m.
vasario 8 d. Komisijos priimtame pasiūlyme dėl Europos fondo
statuto[6]
išdėstytų taisyklių dėl Europos fondų Europos
teisinės formos.
2.           KONSULTACIJOS SU
SUINTEREUOTOSIOMIS ŠALIMIS
Rengdama šį pasiūlymą Komisija
glaudžiai bendradarbiavo ir konsultavosi su atitinkamomis suinteresuotosiomis
šalimis. Ji surengė kelis įvairių lygmenų posėdžius
dėl šio pasiūlymo su Europos lygmens politinių partijų ir
fondų atstovais, EP politinėmis grupėmis, nacionaliniais
ekspertais ir mokslininkais, EP pirmininku, EP generaliniu sekretoriumi ir EP
vertinimo ataskaitos pranešėja.
Visos suinteresuotosios šalys reguliariai
teikė savo patirtimi ir žiniomis pagrįstų svarbių pastabų
dėl dabartinių politinių partijų bei politinių
fondų reglamentavimo pagal Reglamentą (EB) Nr. 2004/2003 ir
Finansinį reglamentą[7]
taisyklių.
Antai Europos politinės partijos ir
fondai papildė EP vertinimo ataskaitą, nurodydami pastaraisiais
metais patirtus konkrečius sunkumus ir pateikdami pasiūlymų bei
rekomendacijų dėl galimų patobulinimų, o nacionaliniai
ekspertai ir mokslininkai nuodugniai išnagrinėjo politinių
partijų statuso ir finansavimo nacionaliniu lygmeniu taisykles ir
įvertino tikėtiną Komisijos svarstomų priemonių
poveikį valstybėms narėms.
3.           TEISINIAI PASIŪLYMO ASPEKTAI
3.1.        Teisinis pagrindas 
Pasiūlymas grindžiamas Sutarties dėl
Europos Sąjungos veikimo 224 straipsniu, kuriame nustatyta, kad „Europos
Parlamentas ir Taryba, spręsdami pagal įprastą
teisėkūros procedūrą, [...] priima reglamentus, Europos
lygmeniu reglamentuojančius politines partijas, nurodytas Europos
Sąjungos sutarties 10 straipsnio 4 dalyje, ypač jų finansavimo
taisykles“. 
Savo esme ši nuostata atitinka Europos
bendrijos steigimo sutarties 191 straipsnio antrąją
įtrauką, kuria pagrįstas Reglamentas (EB) Nr. 2004/2003.
3.2.        Subsidiarumas ir
proporcingumas
Pasiūlymas visiškai atitinka subsidiarumo
principą. Europos politinių partijų ir Europos
politinių fondų statutą bei finansavimą
reglamentuojančias taisykles galima nustatyti tik ES lygmeniu. Nors
dabartinis politines partijas ir fondus reglamentuojantis reglamentas
pasitvirtino kaip gera priemonė, kuria tiek partijos, tiek fondai gali
remtis ir įsitvirtinti Europos politinėje erdvėje, reikia
reformuoti dabartines reglamentavimo ir finansavimo sistemas, kad partijos ir
fondai galėtų atremti šiandienos iššūkius (pavyzdžiui, sukuriant
Europos veikėjo Europos lygmeniu institutą arba Europos politinėms
partijoms sudarant sąlygas perkelti išteklius iš vienų metų
į kitus) ir prisitaikyti prie ateities iššūkių.
Išdėstydama, kokių reformos priemonių būtų galima
imtis, Komisija deramai atsižvelgė į Deklaracijoje Nr. 11
dėl Europos bendrijos steigimo sutarties 191 straipsnio, pridėtoje
prie Nicos sutarties baigiamojo akto[8],
pateiktus principus.
Pasiūlymu neviršijama to, kas būtina
pasiekti ilgalaikiam tikslui – plėtoti ir stiprinti Europos
demokratiją bei ES institucijų teisėtumą, siekiant Europos
politines partijas ir Europos politinius fondus paversti veiksmingesniais ir
atskaitingesniais demokratiniais veikėjais. Todėl pasiūlymas
atitinka proporcingumo principą. Pasiūlymu siekiama sukurti
naują abiejų rūšių subjektų Europos teisinę
formą, tačiau daugelyje praktinės veiklos sričių jie ir
toliau veiktų remdamiesi teisine forma, pripažinta valstybės
narės, kurioje yra jų būstinė, teisinėje sistemoje.
Siūloma priemone būtų
pašalintos kai kurios iš didžiausių kasdienės veiklos ir valdymo
kliūčių, su kuriomis politinės partijos ir politiniai
fondai susiduria veikdami valstybėse narėse ir už jų ribų,
tačiau išsamaus jiems taikytinų taisyklių sąrašo
nepateikiama. Antai į pasiūlymą neįtraukiamos darbo ar
mokesčių teisės nuostatos (išskyrus taisykles, susijusias su
tarpvalstybinių rėmėjų ir dovanų nediskriminavimu, kai
jų pobūdis akivaizdžiai europinis). Išskyrus atvejus, kai tai aiškiai
numatyta, Europos politinės partijos ir Europos politiniai fondai
būtų ir toliau reglamentuojami nacionalinės teisės aktų.
4.           PAGRINDINIAI PASIŪLYMO ASPEKTAI
Komisija teikia papildomų
pasiūlymų dėl politinių partijų ir politinių
fondų finansavimo bei reglamentavimo Europos lygmeniu sistemų
tobulinimo rinkinį: vienu (šiuo) pasiūlymu ketinama pakeisti dabartinį
Reglamentą (EB) Nr. 2003/2004, o kitu pasiūlymu, kuris teikiamas
kartu, siekiama iš dalies keisti Finansinį reglamentą.
Šiame Reglamento dėl Europos
politinių partijų ir Europos politinių fondų statuto ir
finansavimo pasiūlyme Komisija siūlo atlikti tam tikrus Reglamento
(EB) Nr. 2004/2003 patobulinimus. Svarbiausias tikslas – padidinti
Europos politinių partijų ir fondų matomumą,
pripažinimą, veiksmingumą, skaidrumą bei atskaitomumą.
Šiuo pasiūlymu nustatomas Europos
teisinis statutas. Europos statutu numatoma galimybė užsiregistruoti
kaip Europos politinei partijai arba Europos politiniam fondui ir taip
įgyti ES teise pagrįstą teisinį statusą.
Įgydamos naują Europos teisinį
subjektiškumą, kuris pakeis turėtą nacionalinį teisinį
subjektiškumą, Europos politinės partijos pelnys reikiamą
pripažinimą ir galės įveikti tam tikras įsisenėjusias
kliūtis. Tarp minėtų kliūčių – nacionalinių
teisinių formų, pagal kurias jos iki šiol veikė ir kurios
dažniausiai neatitinka itin specifinių Europos lygmens politinių
partijų užduočių bei tikslų, įvairovė ir matomumo
visuomenėje bei iš to kylančio pripažinimo stoka. Todėl vienodas
teisinis statusas, pagrįstas ES teise, yra būtinas ir sudarys joms
sąlygas geriau vykdyti Sutartimis joms pavestą konkrečią
užduotį.
Panašiu su jomis susijusių politinių
fondų Europos teisiniu statutu aiškiai pripažįstamas nepaprastai
svarbus vaidmuo, kurį jie atlieka remdami ir papildydami Europos
politinių partijų veiklą, visų pirma prisidėdami prie
debatų Europos viešosios tvarkos bei Europos integracijos klausimais ir
vienydami skirtingų sričių bei skirtingų lygmenų
veikėjus iš visos Europos Sąjungos.
Norint įgyti Europos teisinį
statusą, reikės laikytis griežtų valdymo, atskaitomybės ir
skaidrumo reikalavimų. Tarp konkrečių Europos teisinio statuso
suteikimo sąlygų ir reikalavimų – visapusiškai gerbti vertybes,
kuriomis pagrįsta ES, o politinių partijų atveju – laikytis
minimalių demokratijos partijos viduje taisyklių.
Nors užregistruoti savo statutą kaip
Europos politinės partijos arba Europos politinio fondo, tačiau
neprašyti ES finansavimo bus galima, atvirkštinis variantas –
neįmanomas. Tai reiškia, kad teisę gauti finansavimą iš ES
biudžeto galės gauti tik tie Europos politine partija arba Europos
politiniu fondu pripažinti subjektai, kurie tenkina pripažinimo sąlygas ir
reikalavimus. 
Nepaprastai svarbu užtikrinti, kad
sąlygos tapti Europos politine partija nebūtų pernelyg sunkios
ir kad jas lengvai galėtų tenkinti organizuoti bei rimti
tarpvalstybiniai politinių partijų ir (arba) fizinių asmenų
aljansai, tokiu būdu skatinant ir taip pat padedant formuotis naujoms
Europos politinėms partijoms. Kita vertus, taip pat būtina nustatyti
objektyvius ribotų išteklių skyrimo iš ES biudžeto kriterijus,
atsižvelgiant į tikrąjį Europos politinės partijos
europinį užmojį ir realią rinkėjų paramą.
Geriausiai tokį kriterijų atspindi rinkimų į Europos
Parlamentą rezultatai, iš kurių galima tiksliai spręsti apie
Europos politinės partijų pripažinimą rinkėjų tarpe ir
apie jų galimybes visapusiškai dalyvauti demokratiniame ES gyvenime ir
tokiu būdu išreikšti politinę Sąjungos piliečių
valią aukščiausiame lygmenyje. Todėl, atsižvelgdama į
2011 m. balandžio 6 d. rezoliucijoje Europos Parlamento
išreikštą prašymą ir į Europos Sąjungos sutarties 10
straipsnio 2 dalimi Europos Parlamentui pavestos užduoties tiesiogiai atstovauti
Sąjungos piliečiams pripažinimą, Komisija siūlo teisę
gauti ES finansavimą suteikti tik toms politinėms partijoms – ir,
kalbant plačiau, su jomis susijusiems politiniams fondams, kuriems Europos
Parlamente atstovauja bent vienas iš jų narių. 
Be to, Komisija siūlo atlikti svarbius
Europos politinių partijų ir Europos politinių fondų
finansavimo ES lėšomis tvarkos pakeitimus. Į Finansinį
reglamentą ji siūlo įtraukti atskirą Europos politinėms
partijoms skirtą antraštinę dalį, pagal kurią šios
gautų nebe veiklos dotacijas, o sui generis įnašus. Šis
pasiūlymas ir kartu teikiamas pasiūlymas dėl Finansinio
reglamento peržiūros suteiks politinėms partijoms ir politiniams
fondams tam tikrą reikiamą darbo metodų ir veiklos
lankstumą, visų pirma, inter alia, pakels išankstinio
finansavimo lygius, sumažins bendro finansavimo reikalavimus ir suteiks
galimybę sudaryti rezervą iš nuosavų išteklių. Be to, šiuo
pasiūlymu pakeliama vieno rėmėjo dovanų per vienus metus
riba, kad politinės partijos ir fondai sugebėtų įgyti
nuosavų išteklių.
Didesniam lankstumui atsverti nustatoma
išsami, skaidri reglamentavimo ir kontrolės sistema, apimanti visus
Europos politinių partijų ir su jomis susijusių politinių
fondų veiklos bei finansavimo aspektus ir visas jų finansines operacijas,
neatsižvelgiant į finansavimo šaltinį. Šia sistema sugriežtinamos
atskaitomybės ir skaidrumo prievolės, sustiprinami apskaitos ir
kontrolės mechanizmai ir nustatomas naujas administracinių bei
finansinių sankcijų, proporcingų reglamento sąlygų
pažeidimams, įskaitant vertybių, kuriomis pagrįsta ES,
nepaisymą, režimas.
5.           POVEIKIS BIUDŽETUI
ES finansavimas Europos politinėms
partijoms ir Europos politiniams fondams toliau bus teikiamas iš Europos
Parlamento biudžeto. Šis pasiūlymas nedaro didelio papildomo poveikio ES
biudžetui.
2012/0237 (COD)
Pasiūlymas
EUROPOS PARLAMENTO IR TARYBOS REGLAMENTAS

dėl Europos politinių partijų
ir Europos politinių fondų statuto ir finansavimo 
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl Europos
Sąjungos veikimo, ypač į jos 224 straipsnį,
atsižvelgdami į Europos Komisijos
pasiūlymą,
teisės akto projektą perdavus
nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[9],
atsižvelgdami į Regionų komiteto
nuomonę[10],
pasikonsultavę su Europos Audito
Rūmais[11],
pasikonsultavę su Europos duomenų
apsaugos priežiūros pareigūnu[12],

laikydamiesi įprastos
teisėkūros procedūros,
kadangi:
(1)       Europos Sąjungos
sutarties 10 straipsnio 4 dalyje ir Europos Sąjungos pagrindinių
teisių chartijos 12 straipsnio 2 dalyje nustatyta, kad politinės
partijos Europos lygiu prisideda formuojant europinį politinį
sąmoningumą ir reiškiant Sąjungos piliečių valią;
(2)       Europos Sąjungos
pagrindinių teisių chartijos 11 ir 12 straipsniuose nustatyta, kad
teisė į laisvę asocijuotis visais lygmenimis, pavyzdžiui,
politinėje ir pilietinėje srityje, ir teisė į saviraiškos
laisvę, kuri apima laisvę turėti savo įsitikinimus, gauti
bei skleisti informaciją ir idėjas valdžios institucijoms nekliudant
ir nepaisant valstybių sienų, yra pagrindinės kiekvieno
Sąjungos piliečio teisės;
(3)       Europos piliečiams
turėtų būti sudarytos sąlygos naudotis šiomis teisėmis
siekiant visapusiškai dalyvauti demokratiniame Sąjungos gyvenime;
(4)       tikrai tarpvalstybinės
Europos politinės partijos ir su jomis susiję Europos politiniai
fondai turi atlikti svarbų vaidmenį mažinant atotrūkį tarp
valstybių narių bei ES politikos ir taip užtikrinant, kad
piliečių balsas būtų aiškiai girdimas Europos lygmeniu;
(5)       Europos politinės
partijos ir su jomis susiję Europos politiniai fondai turėtų
būti skatinami ir remiamos jų pastangos stipriai sieti Europos
pilietinę visuomenę su Europos institucijomis, visų pirma
Europos Parlamentu;
(6)       kaip rodo Europos
politinių partijų ir su jomis susijusių Europos politinių
fondų patirtis taikant 2003 m. lapkričio 4 d.
Europos Parlamento ir Tarybos reglamentą (EB) Nr. 2004/2003 dėl
reglamentų, reglamentuojančių Europos politines partijas, ir
šių partijų finansavimo taisyklių[13] ir 2011 m. balandžio
6 d. Europos Parlamento priimtą teisėkūros rezoliuciją
dėl Reglamento (EB) Nr. 2004/2003 taikymo[14], būtina tobulinti Europos
politinių partijų ir su jomis susijusių Europos politinių
fondų teisės ir finansavimo sistemą, kad jie galėtų
tapti matomesniais ir veiksmingesniais Sąjungos daugialygmenės
politinės sistemos veikėjais;
(7)       pripažįstant Sutartimi
Europos politinėms partijoms pavestą užduotį ir siekiant
palengvinti jų darbą, turėtų būti nustatytas Europos
politinių partijų ir su jomis susijusių Europos politinių
fondų Europos teisinis statusas, suteikiantis jiems visišką
teisinį veiksnumą ir pripažinimą visose valstybėse
narėse;
(8)       turėtų būti
nustatytos procedūros, kurių Europos politinės partijos ir su
jomis susiję Europos politiniai fondai turėtų laikytis
norėdami pagal šį reglamentą įgyti Europos teisinį
statusą, taip pat procedūros ir kriterijai, kurių
reikėtų laikytis priimant sprendimą suteikti Europos
teisinį statusą. Taip pat reikia nustatyti procedūras, kurios
Europos politinei partijai arba Europos politiniam fondui būtų
taikomos jiems netekus Europos teisinio statuso, jį praradus arba jo
atsisakius; 
(9)       Europos politinės
partijos ir Europos politiniai fondai turėtų būti
reglamentuojami šiame reglamente išdėstytomis materialinės
teisės taisyklėmis ir valstybių narių, ypač tos,
kurioje yra jų būstinė, teise, pagal kurią jie
turėtų nustatyti reikiamą teisinę formą, kuri turi
atitikti tos valstybės narės teisinėje sistemoje
pripažįstamą juridinio subjekto formą;
(10)     Europos politinės partijos
ir su jomis susiję Europos politiniai fondai, norintys būti tokiais
pripažinti Europos lygmeniu įgydami Europos teisinį statusą ir
gauti viešąjį finansavimą iš Europos Sąjungos bendrojo
biudžeto, turėtų laikytis tam tikrų principų ir tenkinti
tam tikras sąlygas. Visų pirma Europos politinės partijos ir su
jomis susiję Europos politiniai fondai turi gerbti Europos Sąjungos
sutarties 2 straipsnyje ir Europos Sąjungos pagrindinių teisių
chartijoje išdėstytas vertybes, kuriomis pagrįsta Europos
Sąjunga;
(11)     turėtų būti
nustatyti Europos politinių partijų valdymo ir vidaus organizavimo
principai bei minimalūs reikalavimai, visų pirma siekiant užtikrinti,
kad būtų įsipareigota vykdyti griežtus demokratijos partijos
viduje reikalavimus ir jų laikomasi. Į Europos politinės
partijos arba Europos politinio fondo statutą taip pat turėtų
būti įtrauktos pagrindinės administracinės ir teisinės
nuostatos;
(12)     teisė gauti
finansavimą iš Europos Sąjungos bendrojo biudžeto turėtų
būti suteikta tik Europos politinėms partijoms ir su jomis
susijusiems Europos politiniams fondams, kurie buvo tokiais pripažinti ir
įgijo Europos teisinį statusą. Nepaprastai svarbu ne tik
užtikrinti, kad sąlygos tapti Europos politine partija nebūtų
pernelyg sudėtingos ir kad jas lengvai galėtų tenkinti
organizuoti bei rimti tarpvalstybiniai politinių partijų arba
fizinių asmenų aljansai, arba politinių partijų ir
fizinių asmenų aljansai, bet ir nustatyti proporcingus ribotų
išteklių skyrimo iš ES biudžeto kriterijus, kurie objektyviai rodytų
tikrąjį Europos politinės partijos europinį užmojį ir
realią rinkėjų paramą. Tokį kriterijų geriausia
grįsti rinkimų į Europos Parlamentą, kuriuose pagal šį
reglamentą Europos politinės partijos privalo dalyvauti, rezultatais,
iš kurių galima tiksliai spręsti apie Europos politinės partijos
pripažinimą rinkėjų tarpe. Kriterijus turėtų
atspindėti Europos Sąjungos sutarties 10 straipsnio 2 dalimi
Europos Parlamentui pavestą užduotį tiesiogiai atstovauti Sąjungos
piliečiams ir Europos politinių partijų tikslą visapusiškai
dalyvauti demokratiniame Sąjungos gyvenime bei tapti aktyviomis Europos
atstovaujamosios demokratijos dalyvėmis, siekiant veiksmingai išreikšti
Sąjungos piliečių nuomones, pažiūras ir politinę
valią. Todėl teisė gauti finansavimą iš Europos Sąjungos
bendrojo biudžeto turėtų būti suteikta tik Europos
politinėms partijoms, kurioms Europos Parlamente atstovauja bent vienas iš
jų narių, ir Europos politiniams fondams, teikiantiems prašymą
per Europos politinę partiją, kuriai Europos Parlamente atstovauja
bent vienas iš jos narių;
(13)     siekiant padidinti Europos
politinės partijos finansavimo skaidrumą ir išvengti galimo
finansavimo taisyklių pažeidimo, turėtų būti laikoma,
tačiau tik finansavimo tikslais, kad Europos Parlamento narys yra tik
vienos Europos politinės partijos, su kuria jo nacionalinė ar
regioninė politinė partija turėtų būti susijusi
galutinę prašymų pateikimo dieną, jei toks ryšys yra, narys;
(14)     turėtų būti
nustatytos procedūros, kurių Europos politinės partijos ir su
jomis susiję Europos politiniai fondai turėtų laikytis prašydami
finansavimo iš Europos Sąjungos bendrojo biudžeto, taip pat
procedūros, kriterijai ir taisyklės, kurių reikėtų
laikytis priimant sprendimą suteikti tokį finansavimą;
(15)     siekiant paskatinti Europoje
laikytis politinių nepriklausomumo, atskaitomybės ir atsakomybės
principų, turėtų būti uždraustos kai kurių
rūšių dovanos ir įnašai, kuriuos Europos politinės partijos
ir Europos politiniai fondai gauna iš kitų nei Europos Sąjungos
biudžetas šaltinių, arba jiems taikomi apribojimai ir griežtesni skaidrumo
reikalavimai;
(16)     daugelis valstybių
narių tiek dovanas gaunančioms nacionalinėms politinėms
partijoms ir politiniams fondams, tiek rėmėjams taiko palankią
apmokestinimo tvarką. Kadangi būtina Europos politines partijas ir
Europos politinius fondus paskatinti plėtoti nuosavus išteklius, svarbu,
kad palanki apmokestinimo tvarka Europos politinėms partijoms, Europos
politiniams fondams ir jų rėmėjams būtų automatiškai
taikoma ir tuomet, kai lėšos gaunamos valstybėje narėje arba iš
kitos valstybės narės;
(17)     Europos politinėms
partijoms turėtų būti sudarytos sąlygos finansuoti per
rinkimus į Europos Parlamentą vykdomas kampanijas, o tokiuose
rinkimuose dalyvaujančių partijų ir kandidatų rinkimų
išlaidų finansavimas bei apribojimai turėtų būti
reglamentuojami kiekvienoje valstybėje narėje taikomomis nuostatomis.
Siekiant padidinti Sąjungos piliečių europinį politinį
sąmoningumą ir rinkimų į Europos Parlamentą proceso
skaidrumą, Europos politinės partijos turėtų būti paskatintos
per rinkimus į Europos Parlamentą informuoti piliečius apie
ryšius tarp jų ir jų nacionalinių politinių partijų
bei kandidatų;
(18)     Europos politinės
partijos neturėtų tiesiogiai ar netiesiogiai finansuoti kitų
politinių partijų, ypač nacionalinių partijų arba
kandidatų. Europos politiniai fondai neturėtų tiesiogiai ar
netiesiogiai finansuoti Europos arba nacionalinių politinių
partijų ar kandidatų. Be to, Europos politinės partijos ir su
jomis susiję Europos politiniai fondai neturėtų finansuoti nacionalinių
referendumų kampanijų. Šie principai atspindi Deklaraciją
Nr. 11 dėl Europos bendrijos steigimo sutarties 191 straipsnio,
pridėtą prie Nicos sutarties baigiamojo akto;
(19)     siekiant užtikrinti
skaidrumą ir sustiprinti Europos politinių partijų bei Europos
politinių fondų priežiūrą ir demokratinę
atskaitomybę, turėtų būti skelbiama visuomenei itin svarbia
laikoma informacija, visų pirma informacija apie jų statutą,
narystę juose, finansines ataskaitas, rėmėjus, dovanas,
[įnašus] ir dotacijas iš Sąjungos biudžeto, taip pat informacija apie
Europos Parlamento priimtus sprendimus dėl registracijos, finansavimo ir
sankcijų. Reglamentavimo sistemos sukūrimas siekiant užtikrinti, kad
ši informacija būtų vieša, yra veiksmingiausia priemonė sudaryti
politinėms jėgoms vienodas sąžiningos konkurencijos sąlygas
ir remti atvirus, skaidrius, demokratinius teisėkūros bei
rinkimų procesus, taip didinant piliečių ir balsuotojų
pasitikėjimą Europos atstovaujamąja demokratija ir apskritai
užkertant kelią korupcijai bei piktnaudžiavimui valdžia. Laikantis
proporcingumo principo, prievolė skelbti fizinių asmenų
tapatybę neturėtų būti taikoma tiems Europos politinės
partijos nariams, kurie nedavė aiškaus sutikimo dėl skelbimo, arba
toms dovanoms, kurios yra lygios arba mažesnės nei
1 000 eurų per metus iš vieno rėmėjo. Laikantis
proporcingumo principo, informacija apie dovanas turėtų būti
skelbiama kasmet, išskyrus rinkimų į Europos Parlamentą
kampanijų laikotarpį arba 12 000 eurų
viršijančias dovanas, apie kurias turėtų būti skelbiama
nedelsiant; 
(20)     šiuo reglamentu gerbiamos
pagrindinės teisės ir atsižvelgiama į principus,
įtvirtintus Europos Sąjungos pagrindinių teisių chartijoje,
ypač 7 ir 8 straipsniuose, kuriuose nustatyta, kad kiekvienam turi
būti sudarytos sąlygos naudotis teise į privatų
gyvenimą ir asmens duomenų apsaugą, visapusiškai gerbiant šias
teises ir principus; 
(21)     kai taikydami šį
reglamentą Europos Parlamentas ir nepriklausomų žymių
asmenų komitetas tvarko asmens duomenis, taikomas 2000 m. gruodžio
18 d. Europos Parlamento ir Tarybos reglamentas (EB) Nr. 45/2001
dėl asmenų apsaugos Bendrijos institucijoms ir įstaigoms
tvarkant asmens duomenis ir laisvo tokių duomenų judėjimo[15];
(22)     kai taikant šį
reglamentą tvarkomi asmens duomenys, taikoma 1995 m. spalio
24 d. Europos Parlamento ir Tarybos direktyva 95/46/EB dėl
asmenų apsaugos tvarkant asmens duomenis ir dėl laisvo tokių
duomenų judėjimo[16];
(23)     teisinio tikrumo dėlei
reikia patikslinti, kad duomenų valdytojai, kaip apibrėžta Reglamente
(EB) Nr. 45/2001 arba Direktyvoje 95/46/EB, yra Europos Parlamentas,
Europos politinės partijos ir Europos politiniai fondai, nacionalinės
institucijos, atsakingos už Europos politinių partijų ir Europos
politinių fondų finansavimo aspektų kontrolę, ir kitos
šiame reglamente minėtos arba numatytos atitinkamos trečiosios šalys.
Taip pat reikia nurodyti ilgiausią laikotarpį, kurį jie gali
laikyti asmens duomenis, surinktus siekiant užtikrinti Europos politinių
partijų bei Europos politinių fondų finansavimo ir narystės
Europos politinėse partijose teisėtumą, tvarkingumą bei
skaidrumą. Kaip duomenų valdytojai, Europos Parlamentas, Europos
politinės partijos ir Europos politiniai fondai, atsakingos
nacionalinės institucijos ir atitinkamos trečiosios šalys turi imtis
visų reikiamų priemonių, kad būtų vykdomos Reglamentu
(EB) Nr. 45/2001 ir Direktyva 95/46/EB nustatytos prievolės,
ypač tos, kurios susijusios su tvarkymo teisėtumu, tvarkymo veiklos
saugumu, informacijos teikimu ir duomenų subjektų teisėmis
susipažinti su savo asmens duomenimis ir juos taisyti bei ištrinti;
(24)     Direktyvos 95/46/EB
III skyriaus „Teisės gynimo būdai, turtinė atsakomybė
ir sankcijos“ nuostatos taikomos tiek, kiek tai susiję su duomenų
tvarkymu taikant šį reglamentą. Atsakingos nacionalinės institucijos
arba atitinkamos trečiosios šalys pagal taikytiną nacionalinę
teisę turėtų atsakyti už jų padarytą žalą. Be to,
valstybės narės turėtų užtikrinti, kad atsakingoms
nacionalinėms institucijoms arba atitinkamoms trečiosioms šalims už
šio reglamento pažeidimus būtų skiriamos reikiamos sankcijos;
(25)     turėtų būti
nustatytos kiekvienais metais iš Europos Sąjungos bendrojo biudžeto
skiriamų asignavimų paskirstymo taisyklės ir procedūros,
atsižvelgiant į jų gavėjų skaičių ir į kiekvienos
asignavimus gavusios Europos politinės partijos bei, kalbant plačiau,
su ja susijusio atitinkamo Europos politinio fondo narių, išrinktų
į Europos Parlamentą, dalį. Šiose taisyklėse
turėtų būti numatytos Europos Parlamento ir Audito
Rūmų vykdomos Europos politinių partijų ir su jomis
susijusių Europos politinių fondų skaidrumo, apskaitos, audito
bei finansų griežtos kontrolės ir audito nuostatos, taip pat
proporcingos sankcijos, įskaitant atvejus, kai Europos politinė
partija arba Europos politinis fondas pažeidžia vertybes, kuriomis
pagrįsta Sąjunga;
(26)     Europos Parlamentas
turėtų reguliariai tikrinti, ar Europos politinės partijos arba
Europos politiniai fondai tebesilaiko registravimo bei finansavimo
reikalavimų. Tikrinimas turėtų būti atliekamas kasmet arba
pagrįstu fizinio ar juridinio asmens prašymu. Sprendimai, ar gerbiamos
vertybės, kuriomis pagrįsta Sąjunga, turėtų būti
priimami laikantis specialiai tam nustatytos procedūros ir konsultuojantis
su nepriklausomų žymių asmenų komitetu;
(27)     Europos politinėms
partijoms skirtą techninę pagalbą Europos Parlamentas
turėtų teikti vadovaudamasis vienodo požiūrio principu,
atsižvelgdamas į pateiktas sąskaitas faktūras bei mokėjimus
ir nagrinėti reguliariose viešosiose ataskaitose;
(28)     pagrindinių šio
reglamento aspektų taikymas turėtų būti aptariamas tam
skirtoje interneto svetainėje ir nagrinėjamas Europos Parlamento
skelbtinose metinėse ataskaitose;
(29)     teisminė kontrolė,
kuri priklauso Europos Sąjungos Teisingumo Teismo jurisdikcijai,
padės užtikrinti teisingą šio reglamento taikymą. Taip pat
turėtų būti numatytos administracinės apskundimo
procedūros;
(30)     kadangi reikia iš esmės
keisti ir papildyti šiuo metu Europos politinėms partijoms bei Europos
politiniams fondams taikomas taisykles ir procedūras, Reglamentas (EB)
Nr. 2004/2003 turėtų būti panaikintas,
PRIĖMĖ ŠĮ
REGLAMENTĄ:
I
skyrius
Bendrosios nuostatos
1 straipsnis
Dalykas
Šiuo reglamentu
nustatomos sąlygos, kuriomis reglamentuojami politinių partijų
Europos lygmeniu (toliau – Europos politinės partijos) ir politinių
fondų Europos lygmeniu (toliau – Europos politiniai fondai) statutas ir
finansavimas. 
2 straipsnis
Apibrėžtys
Šiame reglamente
vartojamų terminų apibrėžtys:
(1)          politinė partija –
politinių tikslų siekianti piliečių asociacija;
(2)          politinis aljansas – organizuotas
politinių partijų ir (arba) fizinių asmenų iš
skirtingų valstybių narių bendradarbiavimas;
(3)          Europos politinė partija –
politinių tikslų siekiantis politinis aljansas, užregistruotas
Europos Parlamente laikantis šiame reglamente nustatytų sąlygų ir
procedūrų;
(4)          Europos politinis fondas –
subjektas, kuris yra oficialiai susijęs su Europos politine partija, turi
Europos Parlamente laikantis šiame reglamente nustatytų sąlygų
bei procedūrų užregistruotą statutą ir, atsižvelgdamas
į Europos Sąjungos tikslus bei pagrindines vertybes, savo veikla
remia ir papildo Europos politinės partijos tikslus, vykdydamas vieną
arba kelias iš toliau išvardijamų užduočių:
(a)         
stebėti, analizuoti ir papildyti diskusijas
Europos viešosios politikos ir Europos integracijos proceso klausimais,
(b)         
plėtoti su Europos viešosios politikos
klausimais susijusią veiklą, pvz., organizuoti ir remti
pagrindinėms suinteresuotosioms šalims, įskaitant jaunimo
organizacijas ir kitus pilietinės visuomenės atstovus, bendrus seminarus,
mokymus, konferencijas ir studijas tokiais klausimais,
(c)         
plėtoti bendradarbiavimą siekiant
skatinti demokratiją, taip pat trečiosiose šalyse,
(d)         
sudaryti nacionaliniams politiniams fondams,
mokslininkams ir kitiems svarbiems veikėjams sąlygas bendradarbiauti
Europos lygmeniu;
(5)          regioninis parlamentas arba
regioninė asamblėja – įstaiga, kurios nariai turi regioninį
rinkimų mandatą arba yra politiškai atskaitingi išrinktai
asamblėjai; 
(6)          finansavimas iš Europos
Sąjungos bendrojo biudžeto – dotacija, skiriama pagal 2002 m.
birželio 25 d. Tarybos reglamento (EB, Euratomas) Nr. 1605/2002
dėl Europos Bendrijų bendrajam biudžetui taikomo finansinio
reglamento[17]
(toliau – Finansinis reglamentas) Pirmosios dalies IV antraštinę
dalį, arba [įnašas], skiriamas pagal [...][18];
(7)          dovana – auka grynaisiais pinigais
ir kitos dovanos natūra (prekėmis arba paslaugomis), kurios Europos
politinei partijai arba Europos politiniam fondui suteikia ekonominį
pranašumą.
ii skyrius
Europos politinių partijų ir Europos politinių fondų
statutas 
3 straipsnis
Registracijos sąlygos
1.           Politinis aljansas,
apibrėžtas 2 straipsnio 2 punkte, turi teisę teikti prašymą
užregistruoti jo statutą Europos Parlamente kaip Europos politinės
partijos, jei jis laikosi tokių sąlygų: 
(e)         
jo būstinė turi būti vienoje iš
valstybių narių;
(f)           
bent viename ketvirtadalyje valstybių
narių jam turi atstovauti Europos Parlamento nariai arba jam turi
būti atstovaujama nacionaliniuose parlamentuose, regioniniuose
parlamentuose ar regioninėse asamblėjose, arba
bent viename ketvirtadalyje valstybių
narių jis turi būti surinkęs bent po tris procentus balsų
kiekvienoje iš tų valstybių narių per paskutinius rinkimus
į Europos Parlamentą;
(g)         
 jis turi laikytis, visų pirma savo ir savo
narių programoje ir veikloje, vertybių, kuriomis pagrįsta Europos
Sąjunga, t. y. žmogaus orumo, laisvės, demokratijos,
lygybės, teisinės valstybės ir pagarbos žmogaus teisėms,
įskaitant mažumoms priklausančių asmenų teises;
(h)         
jis turi būti dalyvavęs rinkimuose į
Europos Parlamentą arba viešai pareiškęs ketinimą dalyvauti
kituose rinkimuose į Europos Parlamentą;
(i)           
jis neturi siekti pelno.
2.           Politinis fondas turi
teisę teikti prašymą užregistruoti jo statutą Europos Parlamente
kaip Europos politinio fondo, jei jis laikosi tokių sąlygų: 
(a)         
jis turi būti susijęs su Europos politine
partija, pripažinta laikantis šiame reglamente nustatytų sąlygų
ir procedūrų, kaip patvirtinta užregistruotame tos partijos statute;
(b)         
jo būstinė turi būti vienoje iš
valstybių narių;
(c)         
 jis turi laikytis, visų pirma savo programoje
ir veikloje, vertybių, kuriomis pagrįsta Europos Sąjunga,
t. y. žmogaus orumo, laisvės, demokratijos, lygybės,
teisinės valstybės ir pagarbos žmogaus teisėms, įskaitant
mažumoms priklausančių asmenų teises;
(d)         
jo tikslai turi papildyti Europos politinės
partijos, su kuria jis oficialiai susijęs, tikslus;
(e)         
jo valdybą turi sudaryti nariai bent iš vieno
ketvirtadalio valstybių narių;
(f)           
jis neturi siekti pelno.
3.           Europos politinė partija
gali turėti tik vieną oficialiai su ja susijusį Europos
politinį fondą. Oficialus ryšys tarp Europos politinės partijos
ir su ja susijusio Europos politinio fondo turi būti nurodytas partijos ir
fondo statutuose, kaip numatyta 4 straipsnio 1 dalyje ir 5 straipsnyje.
Kiekviena Europos politinė partija ir su ja susijęs Europos politinis
fondas turi užtikrinti, kad Europos politinės partijos kasdienio
administravimo bei valdymo struktūros ir finansinės sąskaitos
būtų atskirtos nuo Europos politinio fondo struktūrų ir
sąskaitų. 
4 straipsnis
Europos politinių partijų valdymas ir demokratija jų viduje
1.           Į Europos politinės
partijos statutą įtraukiamos administracinės ir teisinės
nuostatos, apimančios bent:
(a)         
partijos pavadinimą (taip pat jo
trumpąją formą), kuris turi aiškiai skirtis nuo jau
egzistuojančių Europos politinių partijų pavadinimų;
(b)         
būstinės, kuri turi būti vienoje iš
valstybių narių, adresą;
(c)         
partijos, pripažintos valstybės narės,
kurioje yra jos būstinė, teisinėje sistemoje, teisinę
formą;
(d)         
rašytinę politinę programą, kurioje
išdėstyti partijos paskirtis ir tikslai;
(e)         
pelno nesiekimo principo laikymąsi,
nepažeidžiant 12 straipsnio 4 dalies;
(f)           
su ja susijusio politinio fondo, jei toks yra,
pavadinimą ir oficialaus ryšio tarp jų apibūdinimą;
(g)         
informaciją apie atstovavimą partijai,
susijusį su visa kasdienio valdymo veikla, įskaitant teisinį
atstovavimą;
(h)         
partijos administravimą ir finansų
valdymą;
(i)           
įstaigas ar fizinius asmenis, kiekvienoje
atitinkamoje valstybėje narėje turinčius teisinio atstovavimo
įgaliojimus, visų pirma įgaliojimus įsigyti kilnojamojo ir
nekilnojamojo turto ar juo disponuoti ir būti teismo proceso šalimi;
(j)           
Europos politine partija pripažinto subjekto
veiklos nutraukimą.
2.           Į Europos politinės
partijos statutą įtraukiamos demokratijos partijos viduje
taisyklės, apimančios bent:
(a)         
partijos narių priėmimą,
atsistatydinimą ir pašalinimą, taip pat narių sąrašą;
(b)         
su visų rūšių naryste susijusias
teises ir pareigas, įskaitant taisykles, kuriomis užtikrinamos atstovavimo
visiems nariams – fiziniams ar juridiniams asmenims – teisės, ir
atitinkamas balsavimo teises;
(c)         
generalinės asamblėjos, kurioje turi
būti užtikrintas atstovavimas visiems nariams, veikimą;
(d)         
demokratinius visų kitų valdymo
organų rinkimus ir demokratinius sprendimų priėmimo juose
procesus, nurodant kiekvieno iš jų įgaliojimus, atsakomybės
sritis ir sudėtį, jų narių skyrimo bei atleidimo tvarką
ir aiškius bei skaidrius kriterijus, kuriais remiantis atrenkami kandidatai ir
renkami nariai, kurių mandatas ribotas, tačiau gali būti
pratęsiamas; 
(e)         
sprendimų priėmimo partijos viduje
procesus, visų pirma balsavimo procedūros ir kvorumo reikalavimus;
(f)           
jos požiūrį į skaidrumą,
visų pirma į apskaitą, sąskaitas, dovanas, privatumą
ir asmens duomenų apsaugą; 
(g)         
statuto keitimo tvarką.
5 straipsnis
Europos politinių fondų valdymas
Į Europos politinio fondo statutą
įtraukiamos nuostatos, apimančios bent:
(a)         
fondo pavadinimą (taip pat jo
trumpąją formą), kuris turi aiškiai skirtis nuo jau
egzistuojančių Europos politinių fondų pavadinimų;
(b)         
būstinės, kuri turi būti vienoje iš
valstybių narių, adresą;
(c)         
fondo, pripažinto valstybės narės,
kurioje yra jos būstinė, teisinėje sistemoje, teisinę
formą;
(d)         
fondo paskirties ir tikslų, kurie turi
atitikti 2 straipsnio 4 dalyje išvardytas užduotis, apibūdinimą;
(e)         
pelno nesiekimo principo laikymąsi; 
(f)           
Europos politinės partijos, su kuria jis
tiesiogiai susijęs, pavadinimą ir oficialaus ryšio tarp jų
apibūdinimą;
(g)         
fondo organų sąrašą, nurodant
kiekvieno iš jų įgaliojimus, atsakomybės sritis ir
sudėtį, ir jų narių bei vadovų skyrimo ir atleidimo
tvarką;
(h)         
fondo administravimą ir finansų
valdymą;
(i)           
įstaigas ar fizinius asmenis, kiekvienoje
atitinkamoje valstybėje narėje turinčius teisinio atstovavimo
įgaliojimus, visų pirma įgaliojimus įsigyti kilnojamojo ir
nekilnojamojo turto ar juo disponuoti ir būti teismo proceso šalimi;
(j)           
statuto keitimo tvarką;
(k)         
Europos politiniu fondu pripažinto subjekto veiklos
nutraukimą.
6 straipsnis
Registracija
1.           Europos politinei partijai ir
Europos politiniam fondui užregistruoti Europos Parlamentas sudaro
registrą (toliau – registras).
2.           Siekdami užregistruoti
statutą, politinis aljansas, apibrėžtas 2 straipsnio 2 punkte, arba
politinis fondas, susijęs su Europos politine partija, Europos Parlamentui
teikia prašymą.
3.           Kartu su prašymu pateikiami:
(a)         
dokumentai, įrodantys, kad prašymo
pateikėjas tenkina 3 straipsnyje nustatytas sąlygas;
(b)         
partijos arba fondo statutas, į kurį,
kaip reikalaujama 4 ir 5 straipsniais, įtraukiama rašytinė
politinė partijos programa arba fondo paskirties bei tikslų
apibūdinimas ir atitinkamos partijos valdymo ir demokratijos jos viduje
taisyklės bei nuostatos.
4.           Statutą registre
politinis fondas gali užregistruoti tik per Europos politinę partiją,
su kuria jis susijęs.
5.           Per tris mėnesius nuo
prašymo užregistruoti gavimo Europos Parlamentas priima sprendimą,
kurį kartu su partijos ar fondo statutu, arba, kai prašymas netenkinamas,
su atmetimo priežastimis paskelbia Europos Sąjungos oficialiajame
leidinyje.
6.           Dokumentų ar statuto,
pagal 3 dalį pateiktų teikiant prašymą užregistruoti, pakeitimai
Europos Parlamentui pranešami per keturias savaites.
7.           Atnaujintas Europos
politinės partijos narių sąrašas, pridėtas prie partijos
statuto pagal 4 straipsnio 2 dalį, Europos Parlamentui siunčiamas
kartą per metus, tačiau praėjus ne daugiau kaip keturioms savaitėms
nuo pakeitimų, po kurių Europos politinė partija gali
nebetenkinti 3 straipsnio 1 dalies b punkte nustatyto reikalavimo.
7 straipsnis
Registracijos tikrinimas
1.           Europos Parlamentas kasmet
tikrina, ar Europos politinės partijos ir Europos politiniai fondai
tebesilaiko 3, 4 ir 5 straipsniuose nustatytų sąlygų ir
reikalavimų.
Kai aktualu, šioje dalyje minėto kasmetinio
tikrinimo laikas derinamas su 13 straipsnyje išdėstyta finansavimo
prašymo procedūra, kad registro tvarkymo įstaiga ir įgaliojimus
suteikiantis pareigūnas galėtų koordinuoti veiklą ir keistis
informacija.
2.           Kiekvienu vieno ketvirtadalio
narių, atstovaujančių bent trims politinėms grupėms,
prašymu Europos Parlamentas narių balsų dauguma priima
sprendimą, ar Europos politinė partija tebetenkina 3 straipsnio 1
dalies c punkte jai nustatytą sąlygą, o Europos politinis fondas
– 3 straipsnio 2 dalies c punkte jam nustatytą sąlygą.
Prieš priimdamas spendimą, Europos
Parlamentas išklauso atitinkamos Europos politinės partijos arba Europos
politinio fondo atstovus ir prašo nepriklausomų žymių asmenų
komiteto pateikti šiuo klausimu nuomonę per priimtiną
laikotarpį.
Komitetą sudaro trys nariai, kurių
kiekvieną Europos Parlamentas, Taryba ir Komisija paskiria per šešis
mėnesius nuo pirmosios Europos Parlamento sesijos po rinkimų į
jį pabaigos. Komiteto sekretoriato funkcijas ir finansavimą užtikrina
Europos Parlamentas.
3.           Fizinis ar juridinis asmuo
bet kuriuo metu gali pateikti Europos Parlamentui pagrįstą
prašymą patikrinti, ar tebetenkinami vienas arba daugiau 1 dalyje
minėtų sąlygų ir reikalavimų. Europos politinės
partijos, įskaitant jos narius, padarytas vertybių, kuriomis
pagrįsta Sąjunga, pažeidimas gali būti nustatytas tik remiantis
2 dalimi. 
4.           Jei Europos Parlamentas
nustato, kad kurie nors iš 1 dalyje minėtų sąlygų ar
reikalavimų nebetenkinami, jis taiko 11 straipsnio ir (arba) 22 straipsnio
nuostatas, deramai atsižvelgdamas į 23 straipsnio nuostatas.
5.           Europos politinis fondas
automatiškai netenka savo statuso, jei Europos politinė partija, su kuria
jis susijęs, išbraukiama iš registro. Atsakingas įgaliojimus
suteikiantis pareigūnas sumažina pagal susitarimą dėl įnašo
ar dotacijos arba pagal sprendimą dėl Sąjungos finansavimo pagal
šį reglamentą gautą sumą arba nutraukia tokių
susitarimų ar sprendimų galiojimą ir susigrąžina pagal
susitarimą dėl įnašo ar dotacijos arba pagal sprendimą
netinkamai išmokėtas sumas ir iki sprendimo priėmimo pagal 11
straipsnį nepanaudotas Sąjungos lėšas.
iii skyrius
Europos politinių partijų ir Europos politinių fondų
teisinis statusas 
8 straipsnis
Teisinis subjektiškumas
Europos politinė partija ir Europos
politinis fondas turi teisinį subjektiškumą, įgytą
užregistravimo registre pagal 6 straipsnį datą.
9 straipsnis
Teisinis pripažinimas ir veiksnumas
Europos politinė partija ir Europos
politinis fondas turi visišką teisinį pripažinimą ir
veiksnumą visose valstybėse narėse.
10 straipsnis
Taikytina teisė
1.           Europos politinė partija
ir Europos politinis fondas reglamentuojami šiuo reglamentu ir, kai tai aiškiai
leidžiama šiuo reglamentu, – jų atitinkamų statutų nuostatomis.
2.           Europos politinės
partijos ir Europos politinio fondo veikla, susijusi su klausimais, kurie
nereglamentuojami šiuo reglamentu, arba, kai klausimai šiuo reglamentu
reglamentuojami iš dalies, – su tais aspektais, kurie jame nenagrinėjami,
yra reglamentuojami valstybės narės, kurioje yra jų
būstinė, teise, taikytina partijos arba fondo statute nurodytai
teisinei formai. Kitose valstybėse narėse Europos politinės
partijos arba Europos politinio fondo vykdoma veikla reglamentuojama
atitinkamais tų valstybių narių teisės aktais.
11 straipsnis
Europos teisinio statuso galiojimo pabaiga ir partijos ar fondo paleidimas
1.           Europos politinė partija
arba Europos politinis fondas netenka ar atsisako savo statuso ir nustoja
turėti Europos teisinį subjektiškumą vienu iš tokių
atvejų:
(a)         
jų valdyba nusprendžia paleisti Europos
politinę partiją arba Europos politinį fondą;
(b)         
jų valdyba nusprendžia Europos politinę
partiją arba Europos politinį fondą pertvarkyti į
teisinį subjektą, pripažįstamą valstybės narės
teisinėje sistemoje;
(c)         
Europos politinė partija nebetenkina 3
straipsnio 1 dalies b punkte nustatytų reikalavimų po narystės
pasikeitimų arba po rinkimų į Europos Parlamentą;
(d)         
partija arba fondas išbraukiami iš registro pagal
22 straipsnio 1 ar 4 dalies nuostatas arba pagal 7 straipsnio 5 dalį.
2.           Europos Parlamentas priima
sprendimą dėl Europos teisinio statuso galiojimo pabaigos ir
išbraukimo iš registro.
3.           Vienu iš 1 dalies a, b ar c
punktuose numatytų atvejų galiojantis sprendimas dėl Europos
politinės partijos arba Europos politinio fondo finansavimo iš
Sąjungos biudžeto pagal šį reglamentą panaikinamas, arba
galiojantis susitarimas dėl tokio finansavimo nutraukiamas, o nepanaudotos
Sąjungos lėšos, įskaitant ankstesniais metais nepanaudotas
Sąjungos lėšas, susigrąžinamos.
4.           Paleidimo, nemokumo,
mokėjimų nutraukimo ir panašios procedūros reglamentuojamos
valstybės narės, kurioje yra Europos politinės partijos arba
Europos politinio fondo būstinė, teisinėmis nuostatomis,
taikomomis jų statute nurodytai teisinei formai.
iv skyrius
finansavimo nuostatos
12 straipsnis
Finansavimo sąlygos
1.           Europos politinė
partija, kuri yra užregistruota laikantis šiame reglamente nustatytų
sąlygų ir procedūrų, kuriai Europos Parlamente atstovauja
bent vienas iš jos narių ir kuri nėra patekusi į vieną iš
Finansinio reglamento [93] straipsnyje minėtų draudimo
situacijų, gali prašyti finansavimo iš Europos Sąjungos bendrojo
biudžeto kvietime [mokėti įnašus] Europos Parlamento paskelbtomis sąlygomis.
2.           Europos politinis fondas,
kuris yra susijęs su Europos politine partija, turinčia teisę
prašyti finansavimo pagal 1 dalį, kuris yra užregistruotas laikantis šiame
reglamente nustatytų sąlygų bei procedūrų ir kuris
nėra patekęs į vieną iš Finansinio reglamento [93]
straipsnyje minėtų draudimo situacijų, gali prašyti finansavimo
iš Europos Sąjungos bendrojo biudžeto kvietime teikti pasiūlymus
Europos Parlamento paskelbtomis sąlygomis.
3.           Siekiant nustatyti teisę
gauti finansavimą iš Europos Sąjungos bendrojo biudžeto pagal 1
dalį bei 3 straipsnio 1 dalies b punktą ir siekiant taikyti 14
straipsnio 1 dalies nuostatas, laikoma, kad Europos Parlamento narys yra tik
vienos Europos politinės partijos, su kuria galutinę prašymų
pateikimo dieną yra susijusi jo nacionalinė arba regioninė
politinė partija, jei toks ryšys yra, narys.
4.           Finansiniai įnašai arba
dotacijos iš Europos Sąjungos bendrojo biudžeto negali viršyti
90 proc. Europos politinės partijos kompensuotinų išlaidų
per metus ir 95 proc. Europos politinio fondo biudžete nurodytų tinkamų
finansuoti sąnaudų per metus. Europos politinės partijos
nepanaudotą ES skirto įnašo dalį gali panaudoti kompensuotinoms
išlaidoms padengti per dvejus finansinius metus nuo jo skyrimo. Praėjus
dvejiems finansiniams metams, nepanaudotos sumos susigrąžinamos pagal
Finansinį reglamentą.
13 straipsnis
Finansavimo prašymas
1.           Siekdami gauti
finansavimą iš Europos Sąjungos bendrojo biudžeto, Europos
politinė partija arba Europos politinis fondas, tenkinantys 12 straipsnio
1 arba 2 dalyse nustatytas sąlygas, kiekvienais metais teikia prašymą
Europos Parlamentui po kvietimo [mokėti įnašus] arba kvietimo teikti
pasiūlymus paskelbimo.
2.           Europos politinė partija
ir Europos politinis fondas prašymo teikimo metu turi vykdyti 19 straipsnyje
išvardytas prievoles, o nuo prašymo pateikimo dienos iki finansinių
metų, kuriems skirti [įnašas] arba dotacija, pabaigos – nebūti
išbraukti iš registro ir negauti nė vienos iš 22 straipsnyje numatytos
sankcijos.
3.           Europos politinis fondas
kartu su prašymu pateikia metinę darbo programą.
4.           Atsakingas įgaliojimus
suteikiantis pareigūnas priima sprendimą per tris mėnesius nuo
kvietimo [mokėti įnašus] arba kvietimo teikti pasiūlymus
procedūros pabaigos ir įgalioja skirti bei valdo atitinkamus asignavimus
pagal Finansinį reglamentą.
5.           Europos politinis fondas gali
prašyti finansavimo iš Europos Sąjungos bendrojo biudžeto tik per Europos
politinę partiją, su kuria jis susijęs.
14 straipsnis
Finansavimo skyrimo kriterijai ir paskirstymas
1.           Atitinkami asignavimai,
numatyti Europos politinėms partijoms ir Europos politiniams fondams,
kuriems skiriami [įnašai] arba dotacijos pagal 13 straipsnį, kasmet
paskirstomi laikantis tokios taisyklės:
–              
15 proc. paskirstoma lygiomis dalimis;
–              
85 proc. paskirstoma proporcingai
finansavimą gaunančių Europos politinių partijų
narių, išrinktų į Europos Parlamentą, daliai.
Panaši paskirstymo taisyklė taikoma skiriant
finansavimą Europos politiniams fondams, susijusiems su Europos
politinėmis partijomis. 
2.           1 dalyje minėtas
paskirstymas grindžiamas į Europos Parlamentą išrinktų
narių, kurie yra prašymą teikiančios Europos politinės
partijos nariai paskutinę prašymų pateikimo dieną,
skaičiumi, atsižvelgiant į 12 straipsnio 3 dalies nuostatas.
Po šios datos įvykę skaičiaus
pokyčiai nedaro poveikio tarp Europos politinių partijų arba
Europos politinių fondų paskirstyto finansavimo atitinkamai daliai.
Tai nepažeidžia 12 straipsnio 1 dalyje Europos politinei partijai nustatyto
reikalavimo būti atstovaujamai Europos Parlamente bent vieno iš jos narių.
15 straipsnis
Dovanos ir įnašai
1.           Europos politinės
partijos ir Europos politiniai fondai gali iš fizinių arba juridinių
asmenų priimti 25 000 eurų per metus iš vieno rėmėjo
neviršijančias dovanas, nepažeidžiant 5 dalies.
2.           Europos politinės
partijos ir Europos politiniai fondai, pagal 19 straipsnį teikdami Europos
Parlamentui metines finansines ataskaitas, taip pat perduoda visų
rėmėjų ir jų dovanų sąrašą, kuriame nurodo
kiekvienos dovanos pobūdį ir vertę. Ši dalis taip pat taikoma 7
ir 8 dalyse minimiems narių įnašams.
3.           Dovanas, gautas per šešis
mėnesius iki rinkimų į Europos Parlamentą, Europos
politinės partijos ir Europos politiniai fondai kas savaitę praneša
raštu Europos Parlamentui pagal 2 dalies nuostatas.
4.           Priimtas didesnės nei
12 000 eurų vertės vienkartines dovanas Europos politinės
partijos ir Europos politiniai fondai nedelsdami praneša raštu Europos
Parlamentui pagal 2 dalies nuostatas.
5.           Europos politinė partija
ir Europos politinis fondas nepriima:
(a)         
anoniminių dovanų arba įnašų;
(b)         
dovanų iš Europos Parlamento politinių
grupių biudžetų;
(c)         
dovanų iš įmonės, kuriai valdžios
institucijos gali daryti tiesioginę ar netiesioginę lemiamą
įtaką, nes yra jos savininkės ir finansiškai dalyvauja jos
veikloje, arba dėl taisyklių, kuriomis reglamentuojama jos veikla;
(d)         
dovanų iš trečiosios šalies valdžios
institucijos, įskaitant įmonę, kuriai valdžios institucijos gali
daryti tiesioginę ar netiesioginę lemiamą įtaką, nes
yra jos savininkės ir finansiškai dalyvauja jos veikloje, arba dėl
taisyklių, kuriomis reglamentuojama jos veikla.
6.           Dovaną, kurios pagal
šį reglamentą neleidžiama priimti, per 30 dienų nuo gavimo
dienos Europos politinė partija arba Europos politinis fondas:
–                        
grąžina rėmėjui arba jo vardu
veikiančiam asmeniui, arba
–                        
kai jos neįmanoma grąžinti, praneša
Europos Parlamentui. Įgaliojimus suteikiantis pareigūnas išduoda ir
įgalioja įgyvendinti vykdomąjį raštą sumoms išieškoti
pagal Finansinio reglamento [71] ir [72] straipsnių nuostatas. Lėšos
į Europos Parlamentui skirtą biudžeto skirsnį įtraukiamos
kaip bendrosios įplaukos.
7.           Įnašai į Europos
politinę partiją iš jos narių yra priimtini. Įnašai
neviršija 40 proc. Europos politinės partijos metinio biudžeto.
8.           Įnašai į Europos
politinį fondą iš jo narių ir iš Europos politinių
partijų yra priimtini. Įnašai neviršija 40 proc. Europos
politinio fondo metinio biudžeto ir negali kilti iš finansavimo, kurį
pagal šį reglamentą Europos politinė partija gavo iš Europos
Sąjungos bendrojo biudžeto.
Prievolė įrodyti tenka atitinkamai
Europos politinei partijai, kuri savo sąskaitose aiškiai nurodo su ja
susijusiam Europos politiniam fondui finansuoti naudotų lėšų
kilmę.
16 straipsnis
Nediskriminacinė dovanų ir rėmėjų apmokestinimo tvarka
1.           Europos politinei partijai
arba Europos politiniam fondui, gaunantiems dovaną savo valstybėje narėje
arba iš kitų valstybių narių, taikoma tokia pati apmokestinimo
tvarka, kokia taikoma dovanoms, dovanotoms politinei partijai arba politiniam
fondui, kurių būstinė yra toje valstybėje narėje. 
2.           Fiziniam arba juridiniam
asmeniui, dovanojančiam dovanas Europos politinei partijai arba Europos
politiniam fondui savo valstybėje narėje arba kitose valstybėse
narėse, taikoma tokia pati apmokestinimo tvarka, kokia taikoma dovanoms,
dovanotoms politinei partijai arba politiniam fondui, kurių
būstinė yra valstybėje narėje, kurioje rėmėjas
yra rezidentas mokesčių tikslais.
3.           Pagal 1 ir 2 dalis Europos
politinė partija ir Europos politinis fondas laikomi lygiaverčiais
atitinkamai politinei partijai ir politiniam fondui, įsteigtiems remiantis
atitinkamų valstybių narių teise.
17 straipsnis
Per rinkimus į Europos Parlamentą vykdomų kampanijų
finansavimas
1.           Europos politinių
partijų lėšos, gautos iš Europos Sąjungos bendrojo biudžeto arba
iš kitų šaltinių, gali būti naudojamos finansuoti kampanijoms,
kurias Europos politinės partijos vykdo per rinkimus į Europos
Parlamentą, kuriuose jos privalo dalyvauti pagal 3 straipsnio 1 dalies d
punktą.
Pagal Akto dėl atstovų
į Europos Parlamentą rinkimų remiantis tiesiogine visuotine
rinkimų teise[19]
8 straipsnį, visų rinkimuose į Europos Parlamentą
dalyvaujančių partijų ir kandidatų rinkimų
išlaidų finansavimas bei apribojimai kiekvienoje valstybėje
narėje reglamentuojami nacionalinėmis nuostatomis.
2.           Per rinkimus į Europos
Parlamentą vykdytų kampanijų išlaidas Europos politinės
partijos aiškiai įvardija kaip tokias metinėse finansinėse
ataskaitose.
3.           Per rinkimus į Europos
Parlamentą Europos politinės partijos imasi visų reikiamų
priemonių, kad Sąjungos piliečiai būtų informuoti apie
ryšius tarp nacionalinių politinių partijų bei kandidatų ir
Europos politinių partijų.
18 straipsnis
Draudimas finansuoti
1.           Europos politinių
partijų lėšos, gautos iš Europos Sąjungos bendrojo biudžeto arba
iš kito šaltinio, nenaudojamos nacionaliniams, regioniniams ar vietiniams
rinkimams arba kitoms politinėms partijoms, visų pirma
nacionalinėms partijoms arba kandidatams, tiesiogiai ar netiesiogiai
finansuoti.
2.           Europos politinių
fondų lėšos, gautos iš Europos Sąjungos bendrojo biudžeto arba
iš kito šaltinio, nenaudojamos kitu tikslu nei jų užduočių,
apibrėžtų 2 straipsnio 4 punkte, finansavimas ir išlaidų,
tiesiogiai susijusių su jų statute pagal 5 straipsnį
išdėstytais tikslais, apmokėjimas. Minėtos lėšos visų
pirma nenaudojamos Europos Parlamento arba nacionaliniams, regioniniams ar
vietiniams rinkimams, politinėms partijoms, kandidatams arba fondams
tiesiogiai ar netiesiogiai finansuoti.
3.           Europos politinių
partijų ir Europos politinių fondų lėšos, gautos iš Europos
Sąjungos bendrojo biudžeto arba iš kito šaltinio, nenaudojamos
nacionalinių, regioninių ar vietinių referendumų
kampanijoms finansuoti.
V skyrius
Kontrolė ir skaidrumas
19 straipsnis
Prievolės dėl sąskaitų ir atskaitomybės 
1.           Ne vėliau kaip per šešis
mėnesius nuo finansinių metų pabaigos Europos politinės
partijos ir Europos politiniai fondai registro tvarkymo įstaigai ir
atsakingoms valstybių narių nacionalinėms institucijoms
pateikia:
(a)         
metines finansines ataskaitas ir lydimuosius
raštus, kuriuose nurodo pajamas ir išlaidas, ir informuoja apie turtą bei
įsipareigojimus finansinių metų pradžioje ir pabaigoje,
remdamiesi valstybėje narėje, kurioje yra jų būstinė,
taikytina teise;
(b)         
metinių finansinių ataskaitų
išorės audito ataskaitą, kurioje nurodytas metinių
finansinių ataskaitų patikimumas ir jų pajamų bei
išlaidų teisėtumas ir tvarkingumas ir kurią parengė
nepriklausoma įstaiga ar ekspertas, įgalioti audituoti sąskaitas
remiantis valstybėje narėje, kurioje yra jų būstinė,
taikytina teise;
(c)         
rėmėjų sąrašą ir
atitinkamas dovanas, praneštas pagal 15 straipsnio 2, 3 ir 4 dalis.
2.           Kai Europos politinės
partijos išlaidas patiria kartu su nacionalinėmis politinėmis
partijomis arba Europos politinių fondai išlaidas patiria kartu su
nacionaliniais politiniais fondais ir su kitomis organizacijomis, Europos
politinės partijos arba Europos politiniai fondai išlaidų, kurias
tiesiogiai ar netiesiogiai patyrė per šias trečiąsias šalis,
įrodymus nurodo 1 dalyje minėtose metinėse finansinėse
ataskaitose.
3.           1 dalyje minėta
informacija paskelbiama pagal 24 straipsnį.
20 straipsnis
Naudojimas ir kontrolė
1.           Europos politinių
partijų ir Europos politinių fondų finansavimo asignavimai
nustatomi pagal metinę biudžetinę procedūrą ir naudojami
remiantis Finansiniu reglamentu.
Įgaliojimus suteikiantis pareigūnas
[įnašų] ir dotacijų sąlygas nustato kvietime [mokėti
įnašus] ir kvietime teikti pasiūlymus.
2.           Iš Europos Sąjungos
bendrojo biudžeto gauto finansavimo kontrolė vykdoma remiantis Finansiniu
reglamentu.
Kontrolė taip pat vykdoma remiantis
išorės ir nepriklausomo auditoriaus atliekamu metiniu tvirtinimu, kaip
numatyta 19 straipsnio 1 dalyje.
3.           Valstybės narės,
kurioje yra atitinkama Europos politinių partijų ir Europos
politinių fondų būstinė, atsakingos nacionalinės
institucijos pagal 10 straipsnio 2 dalį vykdo iš kitų šaltinių
nei Europos Sąjungos biudžetas gauto finansavimo ir visų išlaidų
kontrolę. Kontrolė vykdoma bendradarbiaujant su Europos Parlamentu ir
kitų valstybių narių atsakingomis nacionalinėmis
institucijomis.
Nacionalinės institucijos ir Europos
Parlamentas susitaria dėl praktinės keitimosi informacija apie
Europos politines partijas ir Europos politinius fondus tvarkos.
4.           Audito Rūmų prašymu
Europos politinės partijos ir Europos politiniai fondai, gaunantys
finansavimą pagal šį reglamentą, jiems pateikia visus Audito
Rūmų užduotims vykdyti reikalingus dokumentus ar informaciją.
5.           [Įnašo] ir dotacijos
skyrimo sprendime arba susitarime aiškiai numatoma, kad Europos Parlamentas ir
Audito Rūmai atlieka Europos politinės partijos, gavusios
[įnašą], arba Europos politinio fondo, gavusio dotaciją iš
Europos Sąjungos bendrojo biudžeto, dokumentų auditą ir
auditą vietoje. 
6.           Audito Rūmai ir
įgaliojimus suteikiantis pareigūnas, arba kita įgaliojimus
suteikiančio pareigūno įgaliota išorės įstaiga, gali
atlikti reikiamas patikras ir patikrinimus vietoje siekdami patikrinti, ar
išlaidos yra teisėtos ir ar tinkamai įgyvendinamos [įnašo] ir
dotacijos skyrimo sprendimo ar susitarimo nuostatos, o Europos politinių
fondų atveju – ar tinkamai įgyvendinama darbo programa. Gavėjas
pateikia visus šiai užduočiai vykdyti reikalingus dokumentus ar
informaciją.
7.           Europos kovos su
sukčiavimu tarnyba (OLAF) gali atlikti tyrimus, įskaitant patikras ir
patikrinimus vietoje, remdamasi 1999 m. gegužės 25 d. Europos
Parlamento ir Tarybos reglamento (EB) Nr. 1073/1999 dėl Europos kovos
su sukčiavimu tarnybos (OLAF) atliekamų tyrimų[20] ir 1996 m. lapkričio
11 d. Tarybos reglamento (Euratomas, EB) Nr. 2185/96 dėl
Komisijos atliekamų patikrinimų ir inspektavimų vietoje siekiant
apsaugoti Europos Bendrijų finansinius interesus nuo sukčiavimo ir
kitų pažeidimų[21]
nuostatomis ir procedūromis, kad nustatytų sukčiavimo,
korupcijos arba kitos neteisėtos veiklos, kenkiančios Sąjungos
finansiniams interesams, atvejus, susijusius su pagal šį reglamentą
finansuojamais [įnašais] ar dotacijomis. Prireikus, remdamasis
rezultatais, Europos Parlamentas gali priimti sprendimus dėl sumų
išieškojimo.
21 straipsnis
Techninė pagalba
Visa Europos politinėms partijoms Europos
Parlamento teikiama techninė pagalba grindžiama vienodo požiūrio
principu. Ji teikiama tokiomis pat palankiomis sąlygomis, kokiomis pagalba
teikiama kitoms išorės organizacijoms ir asociacijoms, kurioms gali
būti teikiama panaši pagalba. Pagalba teikiama gavus sąskaitas
faktūras ir mokėjimus.
Pagal 24 straipsnį per tris mėnesius
nuo finansinių metų pabaigos Europos Parlamentas metinėje
ataskaitoje paskelbia išsamią informaciją apie kiekvienai Europos
politinei partijai suteiktą techninę pagalbą.
22 straipsnis
Sankcijos
1.           Jei pagal 7 straipsnio 2
dalį Europos Parlamentas nustato, kad Europos politinė partija arba
Europos politinis fondas negerbė vertybių, kuriomis pagrįsta
Sąjunga, jų atžvilgiu priimtas res judicata galią
turintis teismo sprendimas dėl Sąjungos finansiniams interesams
kenkiančios neteisėtos veiklos, apibrėžtos Finansinio reglamento
[93 straipsnio 1 dalies e punkte], kad Europos politinė partija
nesilaikė 4 straipsnio 2 dalyje nustatytų minimalių
demokratijos partijos viduje taisyklių, Europos politinė partija arba
Europos politinis fondas gali būti išbraukti iš registro, netekti savo
statuso pagal 11 straipsnį, ir galiojantis sprendimas dėl jų
finansavimo iš Sąjungos biudžeto pagal šį reglamentą gali
būti panaikintas, arba galiojantis susitarimas dėl tokio finansavimo
– nutrauktas, o Sąjungos lėšos, įskaitant ankstesniais metais
nepanaudotas Sąjungos lėšas, – susigrąžintos.
2.           Europos Parlamentas Europos
politinei partijai arba Europos politiniam fondui skiria baudą, kurios
dydį nustato pats, jei:
(a)         
nesilaikoma kurių nors iš 3, 4 ar 5
straipsniuose nustatytų sąlygų ir reikalavimų, kurie
neminėti 1 dalyje ir kurie nėra nulemti narystės Europos
politinėje partijoje ar rinkimų į Europos Parlamentą
sukeltų pokyčių;
(b)         
nepateikiamas 6 straipsnio 6 ir 7 dalyse nustatytas
pranešimas arba jei Europos Parlamentas nustato, kad Europos politinė
partija arba Europos politinis fondas kuriuo nors metu tyčia pateikė
neteisingą ar klaidinančią informaciją; 
(c)         
kuri nors iš įstaigų, šiuo reglamentu
įgaliotų atlikti finansavimo iš Europos Sąjungos bendrojo
biudžeto gavėjų auditą ar patikras, jų metinėse
finansinėse ataskaitose nustato netikslumų;
(d)         
Europos Parlamentui neperduotas
rėmėjų ir jų dovanų sąrašas, kaip reikalaujama 15
straipsnio 2 dalimi, arba dovanos nepraneštos, kaip reikalaujama 15 straipsnio
3 ir 4 dalimis;
(e)         
Europos politinė partija arba Europos
politinis fondas priėmė dovanas, kurių pagal 15 straipsnio 5
dalį neleidžiama priimti, arba tokių dovanų nepranešė, kaip
reikalaujama 15 straipsnio 6 dalimi. 
3.           Nustatydamas Europos
politinei partijai arba Europos politiniam fondui pagal 2 dalį skiriamos
baudos sumą, Europos Parlamentas atsižvelgia į pažeidimo
sunkumą, trukmę ir, kai aktualu, pasikartojimo dažnumą,
praėjusį laiką, tyčinį pobūdį ar aplaidumo
lygį ir priemones, kurių imtasi šio reglamento sąlygoms ir
reikalavimams vykdyti. Bauda turi būti veiksminga bei atgrasoma ir negali
viršyti 10 proc. Europos politinės partijos arba Europos politinio
fondo biudžeto tais metais, kuriais skirta sankcija.
4.           Europos politinė partija
arba Europos politinis fondas, kurie po 2 dalies a punkte apibūdinto pažeidimo
nesiima Europos Parlamento reikalaujamų priemonių padėčiai
ištaisyti, nors turi galimybę tai padaryti pagal 23 straipsnį, gali
būti išbraukti iš registro ir netekti savo statuso pagal 11
straipsnį, arba galiojantis sprendimas dėl jų finansavimo iš
Sąjungos biudžeto pagal šį reglamentą gali būti
panaikintas, arba galiojantis susitarimas dėl tokio finansavimo –
nutrauktas, o Sąjungos lėšos, įskaitant nepanaudotas
ankstesniais metais, – susigrąžintos. 
5.           Europos politinė partija
arba Europos politinis fondas, kuriems skirta sankcija dėl 2 dalyje
išvardytų pažeidimų, nebeatitinka 13 straipsnio 2 dalies
nuostatų. Todėl atsakingas įgaliojimus suteikiantis
pareigūnas sumažina pagal susitarimą dėl įnašo ar dotacijos
arba sprendimą dėl Sąjungos finansavimo gautą sumą
arba nutraukia tokių susitarimų ar sprendimų galiojimą ir
susigrąžina pagal susitarimą dėl įnašo ar dotacijos arba
sprendimą netinkamai išmokėtas sumas bei iki sprendimo priėmimo
pagal 11 straipsnį nepanaudotas Sąjungos lėšas.
6.           Be to, Europos politinė
partija arba Europos politinis fondas gali netekti finansavimo iki
penkerių metų, jei įgaliojimus suteikiantis pareigūnas
nustato rimtą profesinį prasižengimą, kaip nustatyta Finansinio
reglamento [93 straipsnio 1 dalies c punkte].
7.           Pagal šį straipsnį
sankcijos skiriamos visoms Europos politinėms partijoms ir Europos
politiniams fondams, nesvarbu, ar jie gauna Sąjungos finansavimą.
Atsakingas įgaliojimus suteikiantis pareigūnas gali skirti
administracines ir (arba) finansines sankcijas pagal Finansinio reglamento [96
straipsnio 2 dalį] ir jo įgyvendinimo taisyklių [145]
straipsnį Europos politinei partijai arba Europos politiniam fondui, kurie
patenka į vieną iš Finansinio reglamento [96 straipsnio
1 dalyje] nurodytų situacijų, neminėtų ankstesnėse
dalyse.
23 straipsnis
Išklausymas ir taisomosios priemonės
1.           Prieš priimdamas
galutinį sprendimą dėl 22 straipsnyje nustatytų
sankcijų, Europos Parlamentas suteikia Europos politinei partijai arba
Europos politiniam fondui galimybę pateikti pastabų ir, kai tinka ir
tikslinga, imtis priemonių padėčiai ištaisyti per priimtiną
laikotarpį.
2.           Jei Europos Parlamentas mano,
kad to reikia, jis gali išklausyti kitus fizinius ar juridinius asmenis,
įskaitant 7 straipsnio 3 dalyje minėtus skundų pateikėjus.
VI skyrius
Baigiamosios nuostatos
24 straipsnis
Skaidrumas
1.           Registro tvarkymo
įstaiga tam skirtoje interneto svetainėje paskelbia:
(a)                   
praėjus ne daugiau kaip keturioms
savaitėms nuo Europos Parlamento sprendimo priėmimo – visų
užregistruotų Europos politinių partijų ir Europos
politinių fondų pavadinimus ir statutus, taip pat dokumentus,
pateiktus teikiant prašymą užregistruoti pagal 6 straipsnio 3 dalį, o
po šios datos – visus pagal 6 straipsnio 6 dalį ir 7 straipsnį
Europos Parlamentui praneštus pakeitimus;
(b)                   
praėjus ne daugiau kaip keturioms
savaitėms nuo Europos Parlamento sprendimo priėmimo –
nepatenkintų prašymų sąrašą, taip pat dokumentus, pateiktus
teikiant prašymą užregistruoti pagal 6 straipsnio 3 dalį, ir atmetimo
priežastis;
(c)                   
kiekvienų finansinių metų, kuriems
gauti [įnašai] ar išmokėtos dotacijos, metinę ataskaitą ir
kiekvienai Europos politinei partijai ir kiekvienam Europos politiniam fondui
iš Europos Sąjungos bendrojo biudžeto išmokėtų sumų
lentelę;
(d)                   
metines finansines ataskaitas ir išorės audito
ataskaitas, minėtus 19 straipsnio 1 dalyje, ir – Europos
politinių fondų atveju – galutines darbo programų
įgyvendinimo ataskaitas;
(e)                   
rėmėjų pavardes, pavadinimus ir
jų dovanas, kuriuos Europos politinės partijos ir Europos politiniai
fondai praneša pagal 15 straipsnio 2, 3 ir 4 dalis, išskyrus
1 000 eurų per metus iš vieno rėmėjo vertės
neviršijančias fizinių asmenų dovanas, kurios ataskaitose
įvardijamos kaip „mažos dovanos“;
(f)                     
15 straipsnio 7 ir 8 dalyse minėtus
įnašus, kuriuos Europos politinės partijos ir Europos politiniai
fondai praneša pagal 15 straipsnio 2 dalį, ir įnašus
sumokėjusių narių tapatybę, išskyrus 1 000 eurų
per metus iš vieno rėmėjo vertės neviršijančius
fizinių asmenų įnašus, kurie ataskaitose įvardijami kaip
„maži įnašai“;
(g)                   
išsamią informaciją apie Europos
Parlamento pagal 22 straipsnį priimtus galutinius sprendimus ir jų
priežastis, įskaitant, kai tinka, nepriklausomų žymių
asmenų komiteto pagal 7 straipsnio 2 dalį priimtas nuomones, deramai
atsižvelgiant į Reglamento (EB) Nr. 45/2001 nuostatas;
(h)                   
Europos politinėms partijoms pagal 21
straipsnį suteiktą techninę pagalbą;
(i)                     
šio reglamento įgyvendinimo nuostatas, minimas
28 straipsnyje;
(j)                     
Europos Parlamento parengtą šio reglamento
taikymo ir finansuotos veiklos vertinimo ataskaitą, minimą
27 straipsnyje.
2.           Europos Parlamentas paskelbia
į Europos politinės partijos narių sąrašą,
pridėtą prie partijos statuto pagal 4 straipsnio 2 dalį ir
atnaujinto pagal 6 straipsnio 7 dalį, įtrauktų narių bendrą
skaičių, juridinių asmenų, kurie yra jos nariai,
tapatybę ir fizinių asmenų, raštu aiškiai sutikusių
dėl paskelbimo, pavardes. Europos politinės partijos automatiškai
klausia tokio sutikimo visų fizinių asmenų, kurie yra jų
nariai. 
3.           Europos politinės
partijos ir Europos politiniai fondai viešame privatumo pareiškime galimiems
nariams bei rėmėjams suteikia Direktyvos 95/46/EB 10 straipsniu
reikalaujamą informaciją ir juos informuoja, kad jų asmens
duomenys gali būti paviešinti ir audito bei kontrolės tikslais
tvarkomi Europos Parlamento, OLAF, Audito Rūmų, atsakingų
nacionalinių institucijų ir išorės įstaigų ar jų
įgaliotų ekspertų. Europos Parlamentas, taikydamas Reglamento
(EB) Nr. 45/2001 11 straipsnį, tą pačią
informaciją įtraukia į 13 straipsnio 1 dalyje minėtus
kvietimus [mokėti įnašus] arba pasiūlymus.
25 straipsnis
Asmens duomenų apsauga
1.           Tvarkydami asmens duomenis
pagal šį reglamentą, Europos Parlamentas ir 7 straipsnio 2
dalyje minėtas komitetas laikosi Reglamento (EB) Nr. 45/2001. Asmens
duomenų tvarkymo tikslu jie laikomi duomenų valdytojais, kaip apibrėžta
Reglamento (EB) Nr. 45/2001 2 straipsnio d punkte.
2.           Tvarkydami asmens duomenis
pagal šį reglamentą, Europos politinės partijos ir Europos
politiniai fondai, nacionalinės institucijos, atsakingos už Europos
politinių partijų ir Europos politinių fondų finansavimo
aspektų kontrolę pagal 20 straipsnio 3 dalį, ir
nepriklausomos įstaigos ar ekspertai, įgalioti audituoti
sąskaitas pagal 19 straipsnio 1 dalį, laikosi Direktyvos
95/46/EB ir ja remiantis priimtų nacionalinių nuostatų. Asmens
duomenų tvarkymo tikslu jie laikomi duomenų valdytojais, kaip
apibrėžta Direktyvos 95/46/EB 2 straipsnio d punkte.
3.           Europos Parlamentas ir 7
straipsnio 2 dalyje minėtas komitetas užtikrina, kad pagal šį
reglamentą jų surinkti asmens duomenys nebūtų naudojami
kitu tikslu nei užtikrinti Europos politinių partijų bei Europos
politinių fondų finansavimo ir narystės Europos politinėse
partijose teisėtumą, tvarkingumą bei skaidrumą. Jie
sunaikina šiuos asmens duomenis praėjus ne daugiau kaip 24 mėnesiams
nuo atitinkamų dalių paskelbimo pagal 24 straipsnį.
4.           Atsakingos nacionalinės
institucijos ir nepriklausomos įstaigos ar ekspertai, įgalioti
audituoti sąskaitas, gaunamus duomenis naudoja Europos politinių
partijų ir Europos politinių fondų finansavimo kontrolei vykdyti.
Jie sunaikina šiuos asmens duomenis pagal taikytiną nacionalinę
teisę, perdavę juos Europos Parlamentui pagal 20 straipsnio 3
dalį.
5.           Asmens duomenys gali
būti laikomi ilgesnį nei 3 dalyje nustatytą arba taikytinoje
nacionalinėje teisėje, minėtoje 4 dalyje, numatytą laiko
tarpą, jei to reikia teismo procesui ar administracinei procedūrai,
susijusiems su Europos politinės partijos ar Europos politinio fondo
finansavimu arba naryste Europos politinėje partijoje. Visi tokie asmens
duomenys sunaikinami praėjus ne vėliau kaip vienai savaitei nuo
galutinio sprendimo priėmimo po proceso ar procedūros pabaigos arba
po audito, apskundimo, ginčo ar ieškinio. 
6.           Duomenų valdytojai,
minėti 1 ir 2 dalyse, imasi reikiamų techninių ir
organizacinių priemonių, kad apsaugotų asmens duomenis nuo
atsitiktinio ar neteisėto sunaikinimo arba nuo atsitiktinio praradimo,
pakitimo, nesankcionuoto atskleidimo ar prieigos, ypač tais atvejais, kai
tvarkomi duomenys perduodami tinklu, ir nuo visų kitų neteisėtų
tvarkymo būdų.
7.           Europos duomenų apsaugos
priežiūros pareigūnas stebi ir užtikrina, kad tvarkydami asmens
duomenis pagal šį reglamentą Europos Parlamentas bei 7 straipsnio 2
dalyje minėtas komitetas gerbtų ir apsaugotų fizinių asmenų
pagrindines teises bei laisves. Nepažeidžiant teisminių teisių gynimo
priemonių, kiekvienas duomenų subjektas gali Europos duomenų
apsaugos priežiūros pareigūnui teikti skundą, jeigu jis mano,
kad tvarkydami jo asmens duomenis Europos Parlamentas ar komitetas pažeidė
jo teisę į asmens duomenų apsaugą.
8.           Europos politinės
partijos ir Europos politiniai fondai, atsakingos nacionalinės
institucijos ir nepriklausomos įstaigos ar ekspertai, pagal šį
reglamentą įgalioti audituoti sąskaitas, remiantis taikytina
nacionaline teise atsako už žalą, padarytą pagal šį
reglamentą tvarkant asmens duomenis. Valstybės narės užtikrina,
kad jiems būtų skirtos veiksmingos, proporcingos ir atgrasomos
sankcijos už šio reglamento, Direktyvos 95/46/EB ir pagal juos priimtų
nacionalinių nuostatų pažeidimus ir visų pirma už neteisėtą
asmens duomenų naudojimą.
26 straipsnis
Teisė apskųsti
1.           Europos Parlamentas nustato
administracines sprendimų dėl statuto registravimo, finansavimo arba
sankcijų skyrimo apskundimo procedūras.
2.           Administracinės
apskundimo procedūros nesustabdo skundžiamų sprendimų galiojimo.
Tačiau Europos Parlamentas gali sustabdyti savo sprendimo taikymą,
jei mano, kad to reikalauja aplinkybės.
3.           Dėl pagal šį
reglamentą priimtų sprendimų gali būti iškeltos bylos
Europos Sąjungos Teisingumo Teisme, kaip numatyta atitinkamose Sutarties
dėl Europos Sąjungos veikimo nuostatose.
27 straipsnis
Vertinimas
Iki trečiųjų metų po
rinkimų į Europos Parlamentą liepos 1 d. Europos
Parlamentas paskelbia šio reglamento taikymo ir finansuotos veiklos
ataskaitą. Tam tikrais atvejais ataskaitoje nurodoma, kaip būtų
galima keisti statutą ir finansavimo sistemas.
28 straipsnis
Įgyvendinimo taisyklės
Europos Parlamentas priima sprendimą,
kuriuo nustatomos šio reglamento įgyvendinimo ir registro sudarymo
taisyklės bei procedūros.
29 straipsnis
Panaikinimas
Reglamentas (EB) Nr. 2004/2003
panaikinamas nuo šio reglamento įsigaliojimo dienos. 
30 straipsnis
Įsigaliojimas ir taikymas
Šis reglamentas įsigalioja
trečią dieną po jo paskelbimo Europos Sąjungos
oficialiajame leidinyje.
Jis taikomas nuo 2013 m. liepos 1 d.
Šis reglamentas
yra privalomas visas ir tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL L 297, 2003 11 15, p. 1.
[2]               OL L 343, 2007 12 27, p. 5.
[3]               2010 m. spalio 18 d. generalinio sekretoriaus
pranešimas dėl partijų finansavimo Europos lygmeniu, pateiktas pagal
2004 m. kovo 29 d. Europos Parlamento biuro sprendimo,
nustatančio Europos Parlamento ir Tarybos reglamento (EB)
Nr. 2004/2003 dėl reglamentų, reglamentuojančių
Europos politines partijas, ir šių partijų finansavimo taisyklių
įgyvendinimo taisykles, 15 straipsnį.
[4]               A7-0062/2011.
[5]               12 straipsnyje nustatyta: „Europos Parlamentas paskelbia
šio reglamento taikymo ir finansuotos veiklos ataskaitą iki 2011 m.
vasario 15 d. Ataskaitoje prireikus nurodoma, kaip būtų galima iš
dalies keisti finansavimo sistemą.“
[6]               COM(2012) 35 final.
[7]               Šiuo metu – 2002 m. birželio 25 d. Tarybos
reglamentas (EB, Euratomas) Nr. 1605/2002 dėl Europos Bendrijų
bendrajam biudžetui taikomo finansinio reglamento (OL L 248,
2002 9 16, p. 1). Šis tekstas bus pakeistas naujuoju finansiniu
reglamentu, kuris turėtų įsigalioti 2013 m. sausio
1 d.
[8]               Nicos sutarties deklaracija Nr. 11: „Konferencija
prisimena, kad 191 straipsnio nuostatos nereiškia jokio įgaliojimų
perdavimo Europos Bendrijai ir neturi įtakos atitinkamų
nacionalinių konstitucinių nuostatų taikymui. Iš Europos
Bendrijų biudžeto teikiamas politinių partijų finansavimas Europos
lygmeniu negali būti naudojamas politinėms partijoms tiesiogiai ar
netiesiogiai finansuoti nacionaliniu lygmeniu. Politinių partijų
finansavimo nuostatos tuo pačiu pagrindu taikomos visoms Europos
Parlamente atstovaujamoms politinėms jėgoms.“
[9]               OL C..., ..., p. …
[10]             OL C..., ..., p. …
[11]             OL C..., ..., p. …
[12]             OL C..., ..., p. …
[13]             OL L 297, 2003 11 15, p. 1.
[14]             OL C..., ..., p. … 
[15]             OL L 8, 2001 1 12, p. 1.
[16]             OL L 281, 1995 11 23, p. 31.
[17]             OL L 248, 2002 9 16, p. 1. Nuoroda bus atnaujinta, kai bus
oficialiai priimtas ir paskelbtas naujasis finansinis reglamentas.
[18]             Šio pasiūlymo priėmimo dieną kolegija taip
pat priims Komisijos darbinį dokumentą dėl pasiūlymo iš
dalies keisti Finansinį reglamentą įtraukiant naują
antraštinę dalį dėl Europos politinių partijų
finansavimo įnašais. Įnašų Europos politinėms partijos
įvedimas bus patvirtintas, kai minėtą pasiūlymą priims
teisės aktų leidėjai.
[19]             OL L 278, 1976 10 8, p. 5.
[20]             OL L 136, 1999 5 31, p. 1.
[21]             OL L 292, 1996 11 15, p. 2.